

Rhaglen Arweinwyr o Leiafrifoedd Ethnig

Yn barod i ddechrau ar eich cais? [Cliciwch yma](https://www.smartsurvey.co.uk/s/CZ3Z0O/)

# Ynglŷn â’r rhaglen

Rydym yn chwilio am dri i bedwar arweinydd canol ac/neu uwch arweinydd sydd â chefndiroedd yn gweithio fel arweinwyr o leiafrifoedd ethnig – un yr un o’r sectorau cynradd ac uwchradd a gynhelir, o golegau addysg bellach neu addysg gychwynnol athrawon – i ymgeisio i ymuno â’n **Rhaglen Arweinwyr o Leiafrifoedd Ethnig.**

Yn ystod y rhaglen, byddwch:

* yn ennill profiad o’n fframweithiau arolygu,
* yn datblygu medrau arolygu a gwerthuso, er enghraifft i arsylwi sesiynau, siarad â dysgwyr, a chraffu ar samplau o’u gwaith,
* yn cael cyfleoedd i ymuno â’n timau arolygu neu adolygiadau thematig lle gallwch ddyfnhau eich dealltwriaeth o arweinyddiaeth effeithiol a datblygu eich medrau ymhellach,
* yn cwblhau tasgau myfyrio sy’n gysylltiedig â’ch hyfforddiant a’ch profiadau arolygu ac unrhyw flaenoriaethau datblygu’r ysgol / coleg / prifysgol rydych chi’n gyfrifol amdanynt,
* yn gallu manteisio ar fentora / hyfforddiant gydag AEF profiadol i gefnogi eich dealltwriaeth a’ch datblygiad,
* yn cymryd rhan mewn gweminarau a gweithdai ar fedrau cyfathrebu ac arweinyddiaeth.

Mae hwn yn gyfle gwych i ddeall mwy am arolygu, datblygu eich medrau, gweld arfer effeithiol lle mae’n digwydd bob dydd, a mynd â’r profiadau hyn yn ôl i’ch darparwr i gefnogi gwelliant. Rydym yn gobeithio y bydd hefyd yn ein helpu ni i ddechrau datblygu ein harolygwyr cymheiriaid yn y dyfodol.

# Cymhwystra

Byddwch yn gallu gweithio trwy gyfrwng y Gymraeg a/neu Saesneg, a:

* + byddwch o gefndir lleiafrif ethnig,
	+ byddwch yn gweithio mewn ysgol, coleg AB neu ddarparwr AGA yng Nghymru ar hyn o bryd, a byddwch yn parhau i wneud hynny am gyfnod y rhaglen,
	+ bydd gennych o leiaf 5 mlynedd o brofiad addysgu,
	+ bydd gennych gyfrifoldeb addysgu, dysgu neu les (am dâl neu heb dâl),
	+ bydd gennych gefnogaeth eich Pennaeth i’ch galluogi i fynychu sesiynau wyneb yn wyneb a gweithgarwch arolygu.

Os ydych wedi gwneud cais i fod yn Arolygydd Cymheiriaid o’r blaen neu wedi gwneud cais i’n Rhaglen Arweinwyr o Leiafrifoedd Ethnig o’r blaen ond na chawsoch eich gwahodd i’r hyfforddiant, byddem yn hapus i ystyried cais ar gyfer eleni.

# Dewis a hyfforddiant

Byddwn yn cysylltu â chi am ganlyniad eich cais yn ystod yr wythnos yn dechrau **16 Awst 2024**. Bydd y deunyddiau hyfforddiant ar gael yn Gymraeg a Saesneg i gefnogi’r rhaglen, a fydd yn cynnwys:

## Tri chyfarfod wyneb yn wyneb

## Mae’r sesiwn gyntaf yn debygol o gael ei chynnal ar 2 Hydref 2024 yng Nghaerdydd.

## Bydd y sesiynau dysgu proffesiynol hyn yn canolbwyntio ar agweddau gwahanol ar arolygu a gwerthuso. Bydd y dyddiadau a’r lleoliad ar gyfer yr ail a’r trydydd cyfarfod wyneb yn wyneb yn cael eu cadarnhau yn ddiweddarach.

## Tair sesiwn hyfforddiant o bell

Bydd pob sesiwn wyneb yn wyneb yn cael ei dilyn gan sesiwn hyfforddiant o bell gyda’ch hyfforddwr AEF.

## Hyd at 2 weithgaredd arolygu

Bydd sesiynau dysgu proffesiynol 2 a 3 yn cael eu hategu gan gyfle i gymhwyso medrau newydd mewn gweithgaredd arolygu.

## Rhestr ddarllen a dyddiadur myfyrio

Bydd y rhestr ddarllen a’r dyddiadur myfyrio yn eich helpu i baratoi ar gyfer yr hyfforddiant a chefnogi eich datblygiad. Bydd pob gweithgaredd yn gysylltiedig â’r Safonau Arweinyddiaeth Proffesiynol.

## Cyfres o seminarau

Byddwch yn gallu manteisio ar seminarau a gweminarau i gynnig safbwyntiau amgen ar arweinyddiaeth addysgol.

## Gwerthuso’r rhaglen

Gofynnir i bawb sy’n cymryd rhan werthuso’r cwrs i lywio datblygiad yn y dyfodol.

## Bydd y rhaglen yn cael ei chynnal o fis Hydref 2024 tan fis Mawrth 2025 ac mae mynychu’r rhaglen yn amodol ar dderbyn eich ardystiad i fynychu.

Cyfanswm yr ymrwymiad amser wyneb yn wyneb fydd hyd at 8 niwrnod yn ystod y cyfnod hwn o chwe mis, ynghyd ag unrhyw amser teithio sy’n ofynnol.

Mae cymryd rhan yn y rhaglen ddatblygu yn hollol ddi-dâl a byddwn yn talu eich costau teithio, cynhaliaeth a llety (os ydych yn gymwys), yn unol â’n [polisi teithio a chynhaliaeth](http://www.estyn.gov.wales/document/travel-and-subsistence-policy). Nid ydym yn gallu talu costau athrawon cyflenwi ar gyfer cymryd rhan yn y rhaglen hon.

# Gwiriad gan y Gwasanaeth Datgelu a Gwahardd

Os cewch eich gwahodd i’r hyfforddiant, byddwn yn gofyn i chi fod â gwiriad gan y Gwasanaeth Datgelu a Gwahardd (DBS). Dylai fod yn dystysgrif fanylach, dim mwy na 3 blwydd oed, a dylai gynnwys y categori gweithlu plant. Os oes angen i chi ymgeisio am wiriad newydd, rhaid cwblhau hyn cyn eich gweithgaredd arolygu cyntaf.

# Hyfforddiant i arolygwyr cymheiriaid

Gallai ymgeiswyr cymwys ymuno â’r rownd nesaf o hyfforddiant i arolygwyr cymheiriaid ar ôl cwblhau’r rhaglen ddatblygu hon yn llwyddiannus. I gael mwy o wybodaeth am ein hyfforddiant i arolygwyr cymheiriaid a’r meini prawf cymhwystra, gweler [yma](https://www.estyn.gov.wales/working-us/inspector-roles#peerinspector(pi)).

# Sut i wneud cais

 **Ffurflen gais ar-lein:** [**Cliciwch yma**](https://www.smartsurvey.co.uk/s/CZ3Z0O/)

## Dyddiad cau: 22 Gorffennaf 2024

Byddwn yn cysylltu â phawb â chanlyniad eu cais erbyn yr wythnos yn dechrau 12 Awst 2024.

Mae unrhyw feysydd sydd wedi’u marcio â \* yn orfodol, felly ni fyddwch yn gallu cyflwyno’r ffurflen heb roi ateb yn y meysydd hyn. Os nad ydynt yn berthnasol i chi, rhowch ‘Ddim yn berthnasol’.

# Manylion cyswllt

Mae’r pecyn hwn yn cynnwys yr holl wybodaeth sydd ei hangen arnoch am y rôl a’r broses ymgeisio, ond os oes gennych unrhyw gwestiynau, anfonwch neges e-bost atom yn digwyddiadau@estyn.llyw.cymru neu ffoniwch ni ar 02920 44 6510.

Rydym yn edrych ymlaen at dderbyn eich cais.